Summary: O poeta monterrosino apresenta a publicación esta sexta feira en Numax, Compostela

A editorial Apiario saca do prelo O gran rexeitamento/Flores para Albert Ayler, unha plaquette da autoría de Daniel Salgado. A obra será apresentada en Santiago de Compostela esta sexta feira 15 de decembro ás 20 horas, na libraría de NUMAX. O acto contará coa presenza da editora e poeta Antía Otero, ademais do crítico, investigador e membro do Cineclube Compostela, Julio Vilariño. O laboratorio NUMAX foi o encargado do deseño da publicación, que formará parte da colección Cera de Abella. O autor, Daniel Salgado, é xornalista en Sermos Galiza. Licenciado en Ciencias da Comunicación e xa conta con outros poemarios como Éxodo (2006, Ed. Xerais), Os poemas de como se rompe todo (2007, Sotelo Blanco), Ruído de fondo (2012, Ed. Xerais), Dos tempos sombrizos (2013, Ed. Xerais) ou Ensaios (2015, Inés de Castro Edicións). "Que había en Albert Ayler. Que transportaba. Por que a verdade estaba en marcha. A quen obedecía o ritmo. Como a historia se activa dentro da linguaxe. Xacobinos negros, acción das condenadas. O tempo non se mide co reloxo do home branco. O Gran Rexeitamento/Flores para Albert Ayler é unha ofrenda e unha ofensa, un asalto e o mito reducido a cinza. Catorce cantos sobre escravas en revolta, masas de ruído esnaquizado e unha pregaria."


Summary: O Coliseum da Coruña acolle na xornada de hoxe a XVII Asemblea Nacional do BNG onde esta prevista a participación de 3.000 militantes. O conclave será aberto cunha intervención de Ana Pontón.

A XVII Asemblea Nacional ten unha significación especial para a militancia do BNG. A mesma celébrase após catros anos e cun considerábel retraso como consecuencia da pandemia, polo que vai actuar máis que nunca para a afiliación da organización como un lugar de encontro. Ao tempo, a paz interna que vive a formación vai favorecer un ambiente de convivencia e camaradaxe entre os preto de 3.000 asistentes previstos para o domingo 7 de novembro no Coliseum da Coruña. Precisamente, desde a dirección da formación destacan o esforzo organizativo do conclave e o carácter do BNG como "unha comunidade humana que debemos coidar". Neste sentido, agárdase unha lembranza para toda a militancia falecida desde anterior asemblea, cun recordo particular para o fundador do BNG, Bautista, Álvarez quen por primeira vez non acude a un encontro deste tipo desde a creación da organización. Ampliar a base da formación convertese no primeiro reto dos nacionalistas para o seguinte período As teses a debate dan por feito que o BNG enfronta un cambio de ciclo. Nesta dirección, o informe de xestión que o Consello Nacional somete a consideración da asemblea sinala que "ninguén cuestiona que nos últimos catro anos o nacionalismo galego se sitúa nunha situación política cualitativamente diferente" e dá por rematada "unha fase complexa e difícil para o nacionalismo, de case unha década, que foi posíbel superar con moito empeño e en condicións ben adversas coa iniciativa política e de análise, capacidade de mobilización, entrega militante, unidade, cohesión e coherencia que demostrou colectivamente esta extraordinaria organización que é o BNG". Ampliar a base do BNG A dirección entende que a organización chega a esta asemblea cos deberes feitos e aposta por un salto adiante que permita ao BNG avanzar electoral e socialmente, situándose en condicións de acadar a presidencia do Goberno galego nos vindeiros comicios. Así as cousas, ampliar a base da formación convertese no primeiro reto dos nacionalistas para o seguinte período, após catro anos onde ten incrementado de modo considerábel a súa afiliación, adherido un número importante de mozos e chegado a novas localidades. A este respecto, as vindeiras eleccións locais son analizadas pola dirección do BNG como o primeiro test para probar a capacidade política da organización. O Consello Nacional saínte ten integrado na tese oficial o groso das emendas procedentes das comarcas porén agárdase un debate vivo no plenario. Neste sentido, o debate do informe de xestión e dos relatorios na súa totalidade van ser os dous momentos máis intensos.


Summary: Así llo transmitiron a representantes sindicais. Estúdase esta opción pola operadora ante un escenario de meses de necesidade de enerxía e aumento de prezos.

A central térmica das Pontes podería volver a funcionar, unha posibilidade que está sobre a mesa, segundo sinalan fontes sindicais, que indican que así se lles transmitiu. As previsións non que este inverno o prezo da electricidade pode seguir a subir e que o mercado do gas pode continuar a 'dar sustos'. De aí, indican, que se estea a barallar pola operadora a opción de volver a poñer a funcionar a térmica. Cómpre lembrar que a central térmica de carbón das Pontes funcionaba desde o 1 de xullo, en situación de dispoñibilidade para o sistema eléctrico, o que supón que non se desconectará da rede, mais só chegará a funcionar no caso de que o xestor da rede ─Red Eléctrica─ así o requira. E parece que ese paso pode chegar en breve, pois é unha opción que está a ser estudada e valorada. A central térmica de carbón das Pontes funcionaba desde o 1 de xullo, en situación de dispoñibilidade para o sistema eléctrico Para este novo escenario de "dispoñibilidade", Endesa só conta cun dos seus catro ciclos operativos. Isto tradúcese nunha importante redución de persoal, tanto na principal como nas auxiliares. Segundo fontes da empresa informaban a Nós Diario daquela, na térmica quedarán unhas 35 persoas, ás que se suman aproximadamente unhas corenta das auxiliares, segundo fontes sindicais, que se encargan do mantemento dos equipos, da seguridade, da limpeza das instalacións e do parque de carbón, onde quedan 50.000 toneladas de mineral. Endesa comunicou hai uns meses a súa intención de fechar a central térmica das Pontes. A Comisión Nacional dos Mercados e da Competencia (CNMC) propuxo en maio a Endesa salvar un dos grupos de xeración da central de Litoral (Almería) e reconvertelo nun compensador síncrono, o que permitiría mitigar o impacto na subministración á rede da crecente achega dos sistemas de produción a partir de fontes renovábeis. Abría así unha porta alternativa para conservar unha parte da central térmica das Pontes. Esta medida permitiría aproveitar parte das instalacións actuais e os puntos de conexión á rede, un dos principais activos da térmica.


Summary: En xuño de 2014 o Consello Consultivo avalou a fin do contrato de Aquagest, que fora prorrogado por Armando Blanco pouco antes das eleccións de 2007. O Goberno local destaca a importancia de recuperar "a xestión dun ben público como é a auga"

O pleno do Concello de Teo do vindeiro xoves 26 de marzo debaterá e votará varios asuntos relacionados coa municipalización do servizo de auga. Será a culminación dun proceso iniciado hai meses coa proposta de xestión directa do servizo municipal de abastecemento de auga potable, saneamento e depuración de augas residuais. Despois de que en xuño de 2014 o Consello Consultivo avalara a fin do contrato de Aquagest, que fora prorrogado por Armando Blanco pouco antes das eleccións de 2007, o pleno de outubro deu comezo ao procedemento administrativo necesario para recuperar para o Concello "a xestión dun ben público como é a auga", destacan dende o Goberno local. A posibilidade de asumir a xestión directa do servizo foi avalada pola Deputación da Coruña cun informe realizado o pasado mes de decembro. O pleno deberá debater e votar varios puntos relacionados coa municipalización do servizo: a propia proposta de xestión directa; a aprobación do regulamento do servizo municipal de abastecemento de auga potable, saneamento e depuración; a modificación do cadro de persoal do servizo e a modificación da ordenanza fiscal reguladora da taxa por abastecemento de auga, sumidoiros e depuración. Xa este luns, en comisións informativas os grupos políticos presentes na corporación iniciarán os debates sobre estas cuestións. O estudo de custes para a municipalización estima unha cantidade inferior á actual Rafael Sisto, concelleiro de Urbanismo e Infraestruturas, destaca "a aposta pola municipalización do servizo por entender que a auga é un ben público que se debe protexer e xestionar tendo en conta criterios medioambientais, de sostenibilidade sen esquecer a eficiencia do sistema". Sisto explica que en Teo hai unha experiencia de xestión privada da auga de 25 anos "no que se deu un incremento de tarifas e de déficit económico do servizo continuado o que demostra que a xestión privada non resulta eficiente nin dende logo ventaxosa para a cidadanía". O Concello de Teo viña destinando 1.350.000 euros anuais ao servizo. O estudo de custes para a municipalización "na proposta máis conservadora tanto no capítulo de ingresos coma no de gastos" -destácase dende o Goberno local- estima un custe total do servizo inferior a 1.130.000 euros. No pleno votarase tamén a modificación da ordenanza fiscal para establecer prezos estables nas acometidas de auga e saneamento que ata o de agora decidía a empresa xestora en base a un orzamento de obra, buscando que deste xeito os custes de acometida sexan estables. O proceso de recuperación da xestión A actuación de Armando Blanco está a ser investigada pola Fiscalía, nun proceso no que están imputadas trece persoas, entre elas todos os edís populares e independentes que aprobaron a prórroga Pouco antes das eleccións municipais de 2007 o daquela alcalde, Armando Blanco (PP) aprobou unha prórroga da concesión do servizo municipal de augas á empresa Aquagest. O Consultivo deulle a razón ao Goberno municipal dirixido por Martiño Noriega, que levaba seis anos buscando anular un contrato que obrigaba a veciñanza a pagarlle 1,7 millóns de euros a Aquagest. Noriega sinalou nese momento que o obxectivo agora era "recuperar a xestión da auga" e explicou que "traballaremos para poder municipalizar este servizo, dentro das posibilidades que nos dea o marco normativo actual". A actuación de Armando Blanco está a ser investigada pola Fiscalía, nun proceso no que están imputadas trece persoas, entre elas todos os edís populares e independentes que aprobaron a prórroga. Noutros concellos de toda Galicia tamén se incrementan as voces que apostan por unha remunicipalización do servizo, por exemplo en Ferrol, onde o tema está de plena actualidade Noutros concellos de toda Galicia tamén se incrementan as voces que apostan por unha remunicipalización do servizo, por exemplo en Ferrol, onde o tema está de plena actualidade ante o malestar xerado pola nova taxa de saneamento. Unha medida que tamén será impulsada polo BNG en concellos de todo o país, pois forma parte do programa marco da formación para as vindeiras muncipais; de feito, a formación nacionalista impulsou mocións neste senso en localidades coma Vigo, Cambados, Ames ou Cangas. De igual xeito, varias das candidaturas cidadás e de confluencia levan este punto nos seus programas. Porén, en moitas localidades será difícil levar a cabo este obxectivo, por mor da longa duración de moitos dos contratos asinados ou prorrogados con empresas privadas.


Summary: Consideran "insuficientes" os compromisos adquiridos pola Consellaría.

O colectivo Precarias pola Atención Primaria discrepa da desconvocatoria da folga neste servizo e transmitíronlle este posicionamento aos sindicatos e resto de colectivos que convocaran os paros para o 9, 10 e 11 deste mes. Precarias cualifica de "totalmente insuficiente" a oferta da Consellaría de Sanidade de constituír un Consello Técnico de Atención Primaria: "Non dá resposta ás reivindicacións da protesta". "Cremos que é un erro apagar o descontento e a mobilización por unha promesa vaga de diálogo e sabemos que este é un sentir compartido entre as profesionais da sanidade pública", afirman, anunciando que continuarán con accións e mobilizacións até acadar a fin da "precariedade laboral e a mellora global" do servizo.


Summary: O grupo anunciou a súa disolución a través dun comunicado pendurado nas redes sociais. Desta maneira, poñen punto e final a 18 anos de carreira. Berrogüetto despedirase cunha pequena xira.

Desde que se fundou hai xa 18 anos Berrogüetto foi un dos grupos que soubo re-inventarse. Mudou até en tres ocasións a súa formación mais soubo manter un son que o fixo especial. Após unha longa traxectoria, centos de concertos en escenarios nacionais e internacionais e 5 discos editados, un dos grupos de música folk máis emblemáticos do panorama musical galego di adeus "cun sorriso". O anuncio foi publicado a través dun comunicado pendurado nas redes sociais no que se amosan "satisfeitos" polo camiño percorrido e "os obxectivos cumpridos". Aliás, din estaren "orgullosos do compromiso mantido sempre coa música e a cultura do país, guiándonos únicamente polo noso afán creativo e o noso propio e inconformista universo musical". Para a súa despedida dos escenarios, Berrogüetto prepara xa unha pequena xira que os levará ás principais vilas e cidades do país. Pois, aseguran, este é o mellor xeito de "corresponder" á "incondicional fidelidade" que lle amosou o público ao longo destas case dúas décadas de traxectoria. Naceu para tocar A despedida de Berrogüetto acontece apenas unhas semanas despois de seren recoñecidos como o mellor grupo folque na primeira edición dos Premios Galegos da Música, un novo recoñecemento a unha das bandas con máis presenza internacional da nosa historia. As razóns que levan a tomar esta decisión aos membros da banda son diversas, mais un dos seus compoñentes sinala que Berrogüetto "naceu para tocar", e a actual situación impide que unha estructura como a súa se poda manter. De feito, destaca que son só grupo de poucos membros os que poden sobrevivir nunha situación en exceso complexa para a música ao vivo. "Somos unha banda para tocar, vivimos de estar enriba dos escenarios e a situación actual non é favorábel a unha filosofía como a nosa. O desánimo leva agora a nosa disolución", comenta. A maior parte dos membros do grupo compaxinaban xa Berrogüetto coa participación noutras bandas como A Cada Canto, Talabarte ou A Banda das Crechas. Vídeo: Iago Varela


Summary: As dúas formacións, xunto a outros partidos, sindicatos e colectivos, apoian a consulta do vindeiro 1 de outubro e participan na concentración da ANC celebrada en Compostela. Vídeo no interior.

Máis dunha cuarta parte da representación parlamentaria en Galicia apoia o referendo de autodeterminación que a Generalitat vén de convocar para o vindeiro 1 de outubro. A cidadanía de Catalunya está chamada a responder en menos de catro meses á pregunta de se "desexa que Catalunya sexa un Estado independente con forma de República". O apoio claro de Junts pel Sí -que agrupa independentes, a antiga CiU e ERC- e a CUP á consulta e o menos contundente de Catalunya Si que es Pot (CSQP) reprodúcese no país na defensa que da votación prevista fan BNG e En Marea -que acumulan máis do 25% da representación na Cámara-, ademais doutros colectivos do ámbito nacionalista. Representantes de En Marea e BNG participaron na concentración da ANC deste sábado no Obradoiro Tanto o Bloque como En Marea escenificaron o seu explicitado apoio ao referendo coa presenza de varios dos seus dirixentes na concentración que a Assemblea Nacional Catalana (ANC) levou a cabo no mediodía deste sábado en Compostela baixo o lema Isto vai de democracia. Na praza do Obradoiro, a delegación en Galicia do colectivo catalán a prol do dereito a decidir xuntou apenas cento de persoas nun acto que foi apoiado tamén por Anova, Cerna, Agora Galiza, Causa Galiza, Briga, PCPG, Compromiso por Galicia, Erguer, Galiza Nova, polos sindicatos CIG e CUT ou colectivos como Ceivar, Mar de Lumes, SDC.Condado e a Gentalha do Pichel. O escritor Suso de Toro foi o encargado de ler -en galego, catalán, castelán e inglés- o manifesto, no que se demandou un Estado que "protexa" os seus cidadáns e que lles permita "decidir o seu destino libremente" en lugar de "encerralos". "Estamos aquí pola democracia e a liberdade", engadiu para asegurar que "non se pode construír un país democrático sometendo os cidadáns pola forza", á vez que criticou "a utilización partidista" que, en opinión da convocatoria, se fai en España dos fiscais e da "policía política secreta". "Non queremos ser carcereiros dos nosos compatriotas", seguiu De Toro, quen reclamou un "cambio de actitude" por parte do Executivo central, a quen recriminou os seus "ataques contra o Estatu" ou a campaña de hostilidade" contra o soberanismo. "Non se pode construír un país democrático sometendo os cidadáns pola forza", di o manifesto que leu Suso de Toro No acto, os participantes votaron simbolicamente nunha urna cunha pancarta de fondo na que podía lerse Isto vai de democracia. Entre os votantes atopábanse a deputada do BNG no Parlamento, Montse Prado; o voceiro do mesmo partido en Compostela, Rubén Cela; a portavoz nacionalista, en Bruxelas, Ana Miranda; o membro da coordinadora de En Marea Mario López Rico; a senadora do PDeCAT Beth Abad; ou Joam Péres, de Causa Galiza, entre outros. Tanto os representantes do Bloque como do espazo de confluencia reivindicaron o dereito a decidir do pobo catalán e insistiron na "cuestión democrática" que supón poder poñer urnas. Ana Miranda, Rubén Cela, Montse Prado ou Mario López Rico participaron na moblización A concentración deste sábado repetirase tamén en Euskadi un día antes de que en Catalunya estea prevista tamén unha mobilización en apoio do referendo para este domingo. En Marea, BNG ou Anova, coa consulta Xa horas antes, tanto En Marea como o BNG emitiran senllos comunicados nos que deixan claro o seu apoio á consulta fixada polo Govern catalán para o vindeiro 1 de outubro. O espazo de confluencia advertiu que defende "o dereito radical e democrático das nacións a decidir", polo que "saúda positivamente a convocatoria de referendo para decidir se a cidadanía catalá está de acordo para constituír un Estado baixo a forma de República". Así, a formación lembra que no seu documento político, aprobado en Santiago o decembro pasado, propugna a defensa do "dereito a decidir, a decidilo todo, como un dereito fundamental". "Decidilo todo implica tanto a toma de decisións respecto ás políticas que afectan directa e indirectamente á vida das persoas coma o propio dereito de autodeterminación como pobo", di o documento. En Marea di "saudar positivamente" o referendo" e lembra que sempre defendeu "o dereito radical e democrático das nacións a decidir" O Bloque, pola súa banda, di "apoiar a celebración da consulta vinculante" anunciada polo presidente da Generalitat ao entender que "nunha situación na que a maioría da sociedade catalá quere votar para decidir o seu futuro, ningún demócrata se pode opor a que se lle consulte ao pobo e se acaten os resultados". A formación nacionalista "lamenta" que o Goberno español "se negase en banda a acordar un referendo pactado e vinculante como se teñen realizado en Escocia ou no Quebec" e lembra que institucións e organizacións catalás "intentaron todas as vías posíbeis para cumprir co mandato de consultar ao pobo de Catalunya". O BNG denuncia que o Executivo de Rajoy "non só respondeu con reiteradas negativas e menosprezos ás institucións e á sociedade catalá, senón que desencadeou unha escalada represiva que pasou por riba de calquera hipotética separación de poderes e chegou até o enxuizamento de diversos cargos políticos". O BNG reitera a súa "solidariedade coa sociedade catalá, coas forzas que reclaman unha ruptura popular e un proceso constituínte" O BNG "reitera a súa solidariedade coa sociedade catalá, coas forzas políticas que reclaman unha ruptura popular e un proceso constituínte" e cre que a convocatoria do referendo "abre un novo escenario político no estado no que Galiza non pode estar ausente". Ademais, aclara que "cada pobo ten as súas realidades e os seus propios ritmos", pero di "comprometerse a traballar activamente para lograr que Galiza sexa tamén protagonista na superación do actual marco autonómico e na consecución dun novo estatus político". Ademais, formacións como Anova -integrada en En Marea- expresaron tamén o seu apoio á consulta e entende que "a non celebración do referendo sería un atentado contra a vontade popular, elemento fundamental para entender a democracia", visto o masivo apoio a ela na sociedade e no Parlamento autonómico. "Agardamos que antes ou despois a lexítima aspiración dunha República Catalá construída para servir aos intereses da maioría social sexa posible e se poña en práctica", di nun comunicado. Outra organización soberanista, Cerna, tamén saudou o referendo do 1 de outubro como "un paso adiante para o exercicio do dereito á autodeterminación". Pola súa banda, en En Marea, ao igual que ocorre en Catalunya, as posturas sobre o referendo teñen matices. No grupo de CSQP, por exemplo, Catalunya en Comú -a nova coalicion de Ada Colau á que se incorporaron ICV e EUiA- mostrouse contraria a pactar co Govern os termos do referendo, alegando que é este quen terá que explicar as condicións nas que o pensa celebrar. Con todo, aseguran que chamarán á participación na consulta, aínda sen recoñecerlle o carácter vinculante. Podemos fixou unha posición coa que se opoñen á celebración dun referendo non pactado, mentres que o seu filial catalán, Podem, leva a cabo un proceso participativo no que as bases se posicionarán sobre a decisión final do partido. Con todo, o líder da formación estatal, Pablo Iglesias, asegurou a EFE que "poñer urnas non é ilegal" e considera "perfectamente lexítima" a celebración da consulta.


Summary: Malia que o Celta lle puxo o partido difícil ao Madrid na primeira metade, os madrileños reaxiron no segundo tempo e acabaron subindo ao marcador sete goles fronte a un só tanto dos galegos.

Ao Celta tocoulle sufrir no Bernabeu. Nada facía pensar na primeira parte no avultado do resultado final (7-1), pois un Celta ofensivo disputaba con soltura o balón e dispuña de ocasións claras nos primeiros minutos do encontro. Fronte á falta de pegada dos vigueses, os madrileños conseguían anotar o seu primeiro tanto no minuto 40, cando Pepe cabeceou á rede o balón nun saque de esquina. Sen éxito, o Celta afanouse en buscar o empate até o asubío que daba paso ao descanso. Á volta dos vestiarios, cun disparo desde lonxe, Ronaldo conseguía anotar o segundo tanto da tarde. O Celta tardou en reaxir ante o segundo gol e cando apenas pasaran 8 minutos, Ronaldo subía ao marcador o 3-0. Nesta ocasión, os vigueses tiveron a sorte do seu lado e conseguiron marcar. O gol chegaba tras un balón longo de Sergi Gómez cara a Iago Aspas, que metía o esférico após unha lograda vaselina. Apenas dous minutos tras o gol de Aspas, un fallo do Celta perto da área rematou no terceiro gol e Ronaldo e cuarto do Madrid. No minuto 30 da segunda parte, Ronaldo marcaba o seu cuarto tanto e a falta de dez minutos para finalizar o partido, Bale facía o propio. Madrid: Navas, Pepe, Ramos, Ronaldo, Casemiro, Carvajal (Marcelo, min.77), Kovacic, Lucas V., Isco (Bale, min.65), Danilo e B. Mayoral (Jesé, min.70) Celta: Rubén Blanco, Jonny, Planas, Gómez, Mallo, Marcelo Díaz, Orellana, Wass (Beavue, min.78), Pablo Hernández (Radoja, min.34), Nolito e Iago Aspas (Guidetti, min.67) Goles: 1-0, min.40: Pepe; 2-0, min.50: Ronaldo; 3-0, min.58; 3-1, min.62: Iago Aspas; 4-1, min.64: Ronaldo; 5-1, min.71: Ronaldo; 6-1, min.78: Jesé; 7-1, min.80: Bale Árbitro: Gil Manzano, do comité. Amoestou Danilo, Pepe, Nolito, Jonny, Orellana


Summary: A gastronomía está na moda e as editoriais entran tamén na cociña. Coleccións especiais, receitarios, literatura de fogóns... o catálogo aumenta con novos e variados ingredientes. Todo un amplo menú para cociñar con libros a man. A literatura fixo tamén boa maridaxe coa cociña en nomes como Cunqueiro, Helena Villar, Fina Casalderrey ou Rodríguez Baixeras.

Algúns dos títulos gastronómicos acadan vendas dificilmente alcanzábeis no mundo editorial, clave tamén para que, nos últimos tempos, algúns selos se teñan esforzado en ampliar o seu catálogo, ás veces con coleccións propias, para acoller volumes gastronómicos. Os máis de 50.000 exemplares vendidos de A cociña dos larpeiros (Galaxia) viñan animados polo programa da TVG e a intensa promoción na RG e dese fío seguiu tirando a histórica editorial para sumar Novas Receitas da cociña dos larpeiros, cun anexo dos seus colaboradores Tomás Alonso e Víctor López Onde mercan os larpeiros ou As lambetadas dos larpeiros de Merchi Rodal. "Do fío de "A cociña dos larpeiros", tirou Galaxia un libro de novas receitas e outro de lambetadas" Galaxia conta co grande"clásico" da literatura gastronómica, La cocina gallega de Álvaro Cunqueiro e da mesma casa chegou recentemente a sorpresa dos cadernos de Elvira González-Seco, a muller do escritor, de quen se publicaba A cociña dos Cunqueiro. A editorial atrévese tamén con propostas máis audaces como o Cociñar con algas de Eva Crespo, un libro que convence no uso de novos ingredientes, froito da nosas costas, ou a elaboración de pratos sen lactosa de Emma Cavellé Oferta variada recolle o catálogo de Baia que aposta, sen lugar a dúbidas, pola cociña como proposta editorial. Cociña caseira galega de Nieves Feros, Aperitivos e tapas, Peixes e mariscos, Sopas frías e quentes, Ensaladas. A frescura da terra, ou Sopas frías e quentes de Mariona Quadrada ou Marmeladas caseiras de Nuria Durán e Montserrat Roig son algúns dos seus títulos, aos que se lle engaden varios libros para cociñar cogomelos, especialidade galega que merece un tratamento de seu. "A compostelá Alvarellos non dubida dedicarlle un espazo especial na súa páxina web e no seu catálogo que titula "Libros... para comer!"" A compostelá Alvarellos non dubida dedicarlle un espazo especial na súa páxina web e no seu catálogo que titula "Libros... para comer!" no que recolle libros como 50 recetas con moras y otros frutos silvestres de Xesus Fraga, 45 receitas con ortigas, de Martín Alvarez González, 50 recetas con filloas de varios autores, Arte de Destilar Augardentes e Licores de Miguel de Burgos, Guía secreta da gastronomía de Galicia: Ourense de Martín Álvarez González, Guía secreta da gastronomía de Galicia: Lugo, de Miguel vila Pernas, ou Viajes y yantares por Galicia, de Álvaro Cunqueiro. Literatura e cociña A maridaxe literatura e cociña evoca o grande nome de Álvaro Cunqueiro mais a el pódense sumar outras grandes plumas que se moven tamén con fluidez entre fogóns. O nome de Helena Villar, recentemente premiada por fomentar a relación da cultura coa gastronomía, o de Fina Casalderrey ou o de Rodríguez Baixeras son algúns dos que asinaron grandes textos gastronómicos. Yolanda Castaño e Andrea Costas fixéronse eco deste encontro no libro Cociñando ao pé da letra (Galaxia), en que puxeron un feixe de escritoras e escritores a prepararen pratos con orixinais fotos en plena cociña. Entre as retratadas por Andrea Costas, están grandes gastrónomas da literatura galega, como a escritora Fina Casalderrey que, xunto con Mariano García, fixo un inmenso traballo de recollida de receitas de empanada, sobremesas e festas gastronómicas polo país enteiro. Seis edicións leva O libro da empenada, seguido por Festas Gastronómicas de Galicia e Repostería de Galicia, -todos en Xerais-, unha alfaia en que recollen doces da Fonsagrada á Guarda. Rodeada de patacas nunha bañeira aparece Helena Villar, que en O sabor da terra (Galaxia) mostra como preparar cogomelos. Xavier Rodríguez Baixeras elabora un exquisito libro de literatura en sentido estrito no seu Diario de comidas, (Galaxia) unha amalgama de letras e saber gastronómico. Na liña do estudo máis históricos os traballos de Xavier Castro están a ser referencia. "Ouvirmos tirou do prelo unha colección de cociña infantil que ensina á xente miúda a preparar pastas e pizzas, sobremesas e mesmo menús para festas". Tampouco os xornalistas quedaron fóra da cociña. O nome de Miguel Vila Pernas é xa coñecido no ámbito e libros como A cociña do Merlín (Galaxia), A cociña do entroido e San Xoán (Xerais) ou o volume Guía secreta da Gastronomía de Galicia: Lugo (Alvarellos) confirman o seu traballo de xornalista gastronómico, ámbito que se está a desenvolver tamén con fluidez na rede cun feixe cada vez maior de coidados blogs gastronómicos Para comezar a cociñar Para persoas vexetarianas Xerais ten no catálogo o manual de Miguel Burro, moi á par do de Alimentación saudábel de Xulio e Montserrat Astor, ou as recomendacións para dar os primeiros pasos na cociña de Gloria Gallego, autora tamén dun libro en que recolle a cociña galega de montaña. Con destino na xente nova que se achega por vez primeira aos fogóns Edicións do Cumio ofrece o volume de Adela Couto González, receitas acaídas para demostrar que todo o mundo pode entrar na cociña e saír cun prato preparado Para que ninguén medre con medo de non ser quen de se desenvolver con facilidade á hora de prepara a comida, Ouvirmos tirou do prelo unha colección de cociña infantil que ensina á xente miúda a preparar pastas e pizzas, bocadillos e sandwichs, sobremesas e mesmo menús para festas.


Summary: A entidade denuncia na súa conta de twitter o texto de Xabier Vila-Coia, que aparece en El Correo Gallego, La Región e Atlántico Diario, e que pon en dúbida que a vítima de La Manada en Pamplona fose violada. Neste tema "entran en xogo os prexuízos sexuais, ademais do interese por obter rédito político", engade.

"Someteuse ou deixouse facer? (a pasividade non necesariamente conleva sometemento). Quen estivo nos Sanfermíns sabe que esta festa desencadea unha catarse dionisíaca colectiva que te impele a facer o que non fixeras nunca". Tres xornais galegos (El Correo Gallego, La Región e Atlántico Diario) publican un artigo de opinión asinado por Xabier Vila-Coia que cuestiona que a agresión sexual cometida por La Manada en Pamplona se poida considerar unha violación. En El caso "La manada": ¿Violación o película porno? o autor pregúntase se "os xemidos da muller que se escoitan nas gravacións son de agrado ou de desagrado" e conclúe que "neste caso hai seis culpables. E seis inocentes", en referencia (ao mesmo nivel) aos cinco homes e á moza. O CPXG "lamenta moito que tres cabeceiras galegas lle desen espazo a exabruptos machistas de taberna que, envoltos nunha linguaxe pretendidamente académica, culpan a vítima dunha suposta violación" O texto, que xa está a provocar grandes críticas nas redes sociais, foi denunciado pouco despois da súa publicación polo Colexio Profesional de Xornalistas de Galicia, que na súa conta de twitter "lamenta moito que tres cabeceiras galegas lle desen espazo a exabruptos machistas de taberna que, envoltos nunha linguaxe pretendidamente académica, culpan a vítima dunha suposta violación". A entidade encadra este novo exemplo negativo na súa campaña #NonDifundasMachismo iniciada no 25 de novembro de 2016. Hai dous meses, na celebración do último 25N, Día Internacional contra a Violencia de Xénero, o Colexio facía un chamamento "a loitar contra a violencia machista desde o interior dos medios". "Seis culpables e seis inocentes" "Neste caso hai seis culpables. E seis inocentes", conclúe o autor O texto conclúe equiparando na responsabilidade do sucedido aos cinco agresores e á agredida e en todo momento busca poñer en dúbida que a denunciante fose realmente violada, insinuando en varias ocasións que se tratou dunha relación consentida e desexada por ela. Vila-Coia, que se presenta como "politólogo e antropólogo" pregúntase se "pode alguén sentirse agredido sexualmente sen que de forma obxectiva sexa apreciada tal cousa polos nosos sentidos? Onde reside a agresión, no feito en si ou en como vivimos ese feito?" ou se "o sentimento de sufrir unha agresión sexual pode xurdir ex post, despois do feito, e non durante o mesmo?". O autor afirma igualmente que neste caso "entran en xogo os prexuízos sexuais, ademais do interese por obter rédito político" "Someteuse ou deixouse facer? (a pasividade non necesariamente conleva sometemento). Quen estivo nos Sanfermíns sabe que esta festa desencadea unha catarse dionisíaca colectiva que te impele a facer o que non fixeras nunca", di tamén, engadindo que "a nosa sexualidade está tan reprimida que cando se manifesta en todo o seu esplendor asustámonos e estremecémonos". O autor afirma igualmente que neste caso "entran en xogo os prexuízos sexuais, ademais do interese por obter rédito político" e di desexar "unha resolución ecuánime, pois en gran medida estase xulgando á sexualidade humana".


Summary: Pablo Echenique defende que a participación da forza nos comicios locais "dependerá de cada sitio". En Galiza hai opinións enfrontadas dentro de Podemos.

O eurodeputado de Podemos Pablo Echenique afirmou que o partido en constitución pronunciarase en outubro, após a súa asemblea constituínte en Madrid, sobre a súa presenza nas eleccións municipais, tamén autonómicas en determinados territorios do Estado. En declaracións aos medios de comunicación, anunciou que hai uns días presentou, xunto cun equipo de colaboradores, unha proposta de principios organizativos para a citada asemblea, que vai ter lugar na segunda quincena de outubro, e que se publicaron na plataforma 'Praza Podemos'. El forma parte do grupo que pide que a portavocía sexa exercida por varias persoas, non por unha soa. División Nese mes, remarcou, "decidiremos a organización a nivel autonómico, e levarase aos municipios". En concreto, a respecto das eleccións municipais, Echenique estimou que a presenza de Podemos dependerá "de cada sitio", o que deixa aberta a participación da forza que lidera Pablo Iglesias nas Mareas e outras candidaturas semellantes que se están formando na Galiza. Dirixentes de Podemos xa afirmaron a súa preferencia por presentar listas propias e non integrarse, malia que existe división interna sobre ese asunto.


Summary: Ponteceso Cultura Permanente e embaixada.gal lanzan un concurso de debuxo coa ponte como protagonista.

O colectivo Ponteceso Cultura Permanente pretende facer rexurdir e reforzar o nome de Ponteceso como maquinaria e referente cultural. O fin é o lecer activo, a consolidación, e poñer freo á marcha das persoas que, amando a súa terra, teñen que saír a outras xeografías: facer Galicia desde Galicia. Os recursos de Ponteceso, o seu patrimonio ambiental, o seu persoal, etc., son únicos e válidos para que teñan existencia e perdurabilidade no tempo sen ter que perder habitantes, aldeas e sinos de identidade. Ponteceso ten un referente cultural e é necesario poñer no seu lugar á figura de quen emociona desde Ourense, Lugo, Pontevedra ou A Coruña: o himno de Galicia ten a raíz no noso pobo de maneira incontestable, de aquí é Eduardo Pondal, o bardo, que de por si e na súa relevancia daría a calquera pobo ou cidade unha importancia que sería motor suficiente para consolidar o lugar que o viu nacer. E non debemos esquecer a figura do seu irmán, Cesáreo. Por el Ponteceso existe, pois foi un tolo imaxinario de construír unha gran vila: Ponteceso. Temos que conseguir que as persoas de Galicia e de fóra de Galicia sitúen a nosa xeografía e o lugar de nacemento do bardo máis universal: Eduardo Pondal. Por iso naceu PCP e por iso PCP vai estar á beira de quen apoie a Cultura e o noso proxecto, de quen acepte a nosa colaboración e asuma o lema integrador para nomear un pobo: Ponteceso Cultura Permanente. Como adianto ao próximo ano, dous acontecementos importantes: PCP está en xestións, xa bastante avanzadas, coa Fundación de Interese Galego Orde do Camiño de Santiago, unha colaboración que permitirá afianzar Ponteceso no fenómeno Xacobeo e o que representa. O outro ten que ver con que Ponteceso teña voz en toda a xeografía. Concurso de debuxo: "Ponteceso no Camiño" Precisamente onte o colectivo, xunto con embaixada.gal, presentaban as bases do concurso de debuxo "Ponteceso co Camiño". Cada autor poderá concursar con dúas obras de debuxo, orixinais e inéditas, sobre a ponte de Ponteceso (vila berce de Eduardo Pondal, poeta autor da letra do himno de Galicia), o Camiño de Santiago e, por extensión, todo o relativo ao apóstolo Santiago e ao seu culto. O prazo de presentación de solicitudes comeza o 1 de febreiro de 2021 e finaliza o 15 de marzo de 2021, ás 00.00 h.As persoas participantes formalizarán a inscripción enviando un correo electrónico a pontecesoculturapermanente@hotmail.com, indicando o seu nome, dirección postal e correo electrónico. Na solicitude deberán indicar tamén lema das obras (título, técnica e medidas). O debuxo premiado pasará a formar parte, ademais, de próximos proxectos culturais de Ponteceso Cultura Permanente e de embaixada.gal, que se encargarán da súa difusión.A comisión estará formada por Ginés Liébana Velasco, pintor; Anxo da Cruz Branco, cineasta; Borja Buces Renard, pintor; Xaquín Bieito Marín Formoso, debuxante e ilustrador; Xesús Palmou Lorenzo ou persoa que o substitúa, da Academia Xacobea; Xosé Manuel Merelles Remy, de Axencia Turismo de Galicia; e Concha Blanco ou persoa que a substitúa, da Fundación Eduardo Pondal.


Summary: A Xunta leva á Mesa de Transición Xusta das Pontes unha proposta para queimar biocombustíbeis na central que xa fora rexeitada por inviábel.

A Xunta presentouse esta cuarta feira na reunión da Mesa de Transición Xusta das Pontes cun plan para queimar biocombustíbeis, que para o único que serviu foi para quentar os ánimos entre os asistentes. A proposta defendida polo conselleiro de Economía, Francisco Conde, baséase en reconverter a central térmica ─cun investimento de 30 millóns de euros─ nunha planta de biocombustíbeis que, segundo as súas estimacións, permitiría crear 80 empregos na central e outros 30 nas auxiliares. A idea da Xunta, que xa fora rexeitada no seu día pola empresa ao considerala inviábel, incorpora agora unha petición ao Goberno estatal para que artelle un mecanismo polo que a planta poida contar cunha prima de 30 euros megavatio hora para que sexa viábel, unha proposta que nin tan sequera puxo Conde sobre a mesa nas negociacións para salvar Alcoa ou Alu Ibérica. Deste modo, a Xunta tratou unha vez máis de disimular a falta dun verdadeiro plan industrial para a comarca impulsado desde o Goberno galego, que nada ten que ver co Pacto do Estado que vende desde hai uns meses e que deixa en mans do Goberno estatal calquera solución para evitar a crise económica e social que atravesan estes concellos. O problema é que con esta patada adiante da Xunta quedaron sen tratar os asuntos que máis preocupan aos traballadores e traballadoras que dependen do futuro da central, como a tramitación administrativa do feche e a continuidade dos empregos nas auxiliares. Representantes dos traballadores consideran que a reunión "non foi positiva" xa que non se prolonga o emprego máis aló do 30 de xuño, "nin hai garantía de que non haxa despedimentos". Nesta liña, Alberte Amado (CIG) lamenta que, despois de ano e medio de proceso e cando en xaneiro dábase un prazo de 15 días para buscar unha solución, continúe a "incerteza". Apunta ao "enfrontamento" entre Xunta e Goberno estatal, dado que Endesa insiste en que o proxecto de Conde "non se axusta a realidade" e non está disposto a levalo adiante, mais accedería a botarse a un lado se hai un terceiro que o asuma, di Amado. Neste senso chama ás partes a "non seguir perdendo tempo" e apostar por "alternativas reais" que garantan o emprego e eviten os despedimentos o 30 de xuño, xa sexan proxectos de Endesa ou con fondos europeos.


Summary: Alternativa Galega de Esquerdas denuncia que o Sergas adxudicou contratos a unha empresa "corazón da rede corrupta" destapada" na operación 'Púnica'.

"A Xunta de Núñez Feijóo adxudicou un importante contrato á empresa corazón da rede corrupta cuxa cabeza visíbel era o ex número dous do PP madrileño –Francisco Granados-, Cofely España, SL". Esta é a denuncia que AGE fai por boca do seu deputado Antón Sánchez. Foron, sinala, 11 millóns de euros "consignados polo Sergas para "subministración enerxética prestacional e mantemento e conservación de edificios e instalacións de centros sanitarios, con inclusión de servizos de redacción de proxectos, dirección facultativa de obras e coordinación de seguridade e saúde (co-financiado pola Unión Europea a través do programa operativo Feder Galicia 2007-2013)". O Diario Oficial de Galicia do 3 de setembro de 2013 recolle a adxudicación. A ese concurso presentáronse tres empresas, sinala a Alternativa Galega de Esquerdas. "Unha vez máis, vemos como o Partido Popular de Galiza atópase mergullado no mesmo centro dunha trama corrupta", afirma Sánchez, "igual que xa aconteceu coa Gürtel. E mentres, Feijóo mira para outro lado e non responde. Talvez porque sabe demasiado".


Summary: O xogador non foi convocado polo clube para a xira por México e os Estados Unidos.

Tras a decisión do Celta de Vigo de non convocar a Denis Suárez para viaxar a México e Estados Unidos de América xunto ao resto dos seus compañeiros, a Asociación de Futbolistas Españois (AFE) remitiu unha carta ao presidente da entidade viguesa, Carlos Mouriño, na que lle transmite que emprenderá as accións legais que sexan necesarias para defender os dereitos laborais do futbolista. A través dun comunicado, AFE lembra, en primeiro lugar, que "non existe ningún motivo desde un punto de vista legal que permita ao club actuar desta maneira" e engade que "non permitir a un futbolista participar na devandita concentración pode constituír un grave incumprimento do contrato e dos dereitos do xogador". Denis Suárez, Rubén Blanco, Brais Méndez e Santi Mina, protagonistas do mercado celeste Ademais, AFE lembra que se vulnera un dos artigos do vixente Convenio Colectivo, que estabelece que os adestramentos se realizarán de forma colectiva, non sendo conforme a dereito calquera apartamento, "salvo os casos de recuperación por enfermidade, lesión ou outra causa xustificada que deberá ser notificada por escrito ao futbolista". O xogador de Salceda de Caselas non viaxou a México co resto de xogadores do primeiro equipo para emprender a xira de pretempada celeste. Betis e Sevilla son os principais pretendentes de Suárez. Filtran a primeira camiseta oficial O Celta aseguraba onte que as imaxes difundidas polas redes sociais sobre a súa primeira camiseta oficial eran auténticas e, a través dun comunicado, sinalaba que lamentaba "profundamente a filtración", provocada "por mor dunha grave neglixencia por parte dun empregado do club" ao tempo que anunciaba "unha investigación para depurar responsabilidades". No transcurso da xornada, con outras imaxes propias do club en Twitter, transcendeu que todo podía formar parte dunha campaña de mercadotecnia para dar a coñecer a vestimenta que empregarán esta tempada.


Summary: Compromiso, solidariedade e bondade son algunhas das cualidades que se lembran do Padre Seixas, o xesuíta de esquerdas e galeguistas que será homenaxeado en Vigo o vindeiro día 26 con motivo do seu centenario.

A memoria que de Xaime Seixas Subirá, o Padre Seixas, fica destaca a súa solidariedade cos máis desfavorecidos e o seu compromiso coa lingua que o levou a se converter en pioneiro da liturxia en galego. O vindeiro día 26 de xuño, ás 19:00 horas tributaráselle unha homenaxe en Vigo, a cidade na que pasou boa parte da súa vida, diante da estela de pedra na rúa que leva o seu nome, á beira do parque da Bouza. Nacido en Santiago de Compostela en 1915, o Padre Seixas estudara Maxisterio, Linguas Clásicas, Filosofía e Teoloxía e escolleu a orde dos xesuítas para o sacerdocio. Cun claro compromiso coa esquerda, o Padre Seixas foi destinado a Burdeos nos anos cincuenta, onde toma contacto co exilio asentado naquel momento en Francia. Salamanca e a República Dominicana serían outros dos lugares onde desenvolvería o seu sacerdocio antes de regresar a Galiza en 1965, instalándose en Vigo. Sería nese mesmo ano no que o Padre Seixas oficiaría a primeira misa en galego desde o levantamento militar que tivo lugar en San Domingos de Bonaval o 25 de xullo, na orixe da misa ofrendada nesa xornada a Rosalía de Castro. No oficio do enterro do oftalmólogo Antón Beiras, Seixas converteríase tamén no primeiro en dar unha homilía en galego en Vigo. Da súa vontade naceron varias publicacións en galego, entre elas, a tradución da liturxia, en especial a través da editorial SEPT, coorganizadora agora da súa homenaxe. De especial relevancia foi o libro da súa autoría 400 nomes para galegos e galegas de 1977, un volume tamén pioneiro que experimentou un singular éxito entre pais e nais que buscaban nomes para lle poñer aos seus fillos e fillas. O Padre Seixas morreu en 1994 en Valladolid.


Summary: Unha das tres vacinas que están a levar a cabo os investigadores do Consello Superior de Investigacións Científicas (CSIC) é 100% eficaz contra o SARS-CoV-2 nos modelos de ratos 'humanizados'. O seguinte paso será a realización de probas clínicas, que poderían comezar a facerse, se o aproba a Axencia Española do Medicamento, nunhas semanas.

Unha das tres vacinas das que están a desenvolver no Consello Superior de Investigacións Científicas (CSIC) e que se fabricará no Porriño, na sede do Grupo Zendal, evidenciou unha eficacia do 100% en ratos "humanizados". A revista Journal of Virology publicou que o candidato MVA-CoV-2, que está a utilizar como "vehículo" do virus vaccinia modificado de Ankara (MVA) para "transportar" unha proteína do SARS-CoV-2 que estimule a defensa inmunolóxica contra a Covid, probou a súa eficacia en modelos con animais e que está listo "para seguir avanzando cara ás probas clínicas". Estas serán o seguinte paso a dar no desenvolvemento da vacina, que requiren dos permisos da Axencia Española do Medicamento, mais poderían comezar nunhas semanas. O proxecto de vacinación para o SARS-CoV-2 que dirixen os virólogos Mariano Esteban e Juan García Arriaza é o máis adiantado das tres vacinas contra a Covid que se están a desenvolver no CSIC. "Obvervamos que o candidato MVA-CoV-2 xera unha resposta inmunolóxica forte con produción de anticorpos neutralizantes e activación de linfocitos T en ratos", explica Estaban, director do equipo do Centro Nacional de Biotecnoloxía. "Describimos que a vacina confire unha protección do 100% contra o SARS-CoV-2 nun modelo de rato 'humanizado' –termo co que se describe no ámbito científico os ratos modificados na súa xenética e que teñen algún compoñente biolóxico funcional de orixe humana– susceptíbel a este virus, polo cal é moi importante", infomou Arriaza, investigador do grupo. Nesta ocasión, o virus MVA foi modificado para expresar a proteína S completa do SARS-CoV-2, que é "a chave" que permite a entrada da Covid en células humanas. Incorporado no vehículo MVa, esta proteína prodúcese no momento no que o virus penetra a célula e é a que "ensina" ao sistema inmunolóxico como debe recoñecer a Covid real e como eliminala. O estudo demostrou que a administración dunha ou dúas doses deste candidato da vacina protexe ao 100% dos ratos "humanizados" da enfermidade e letalidade da causa pola Covid. Dúas doses da vacina produce a inhibición completa da replicación do virus nos pulmóns, aseguran os investigadores.


Summary: O treinador de Castrofeito (1954) asinou contrato polo Deportivo até final da temporada. O vínculo renovaríase automaticamente se o Deportivo conseguir a permanencia.

"Vén cunha moral de ferro", dixo Lendoiro de Fernando Vázquez na conferencia de imprensa de presentación do novo treinador deportivista. O seleccionador galego de fútebol (cargo que non exerce desde que a Xunta retirase o seu apoio á selección nacional) afirmou "sentirse un pouco emocionado". "Chego nun momento difícil, complicado, e veño para axudar o Deportivo a saír desta situación. Estou convencido de que non é imposíbel [a permanencia]", salientou. En ton até irónico, relativizou a envergadura da tarefa que ten por diante: non é tan díficil, só hai que gañar...e enumerou: "O Sevilla, o Rayo, o Real Madrid, o Barcelona...Non é imposíbel". Xa máis a serio, resumiu o seu obxectivo cunha frase: "Hai que gañar 8 partidos". Con eles o Deportivo sumaría 24 pontos. Fernando coida que nesta campaña non serían precisos os míticos 42 para conservar a categoría. O Deportivo só gañou 3 partidos no que vai de campionato (23 choques disputados). Facer do Deportivo "unha equipa compacta e difícil de golear" é o primeiro propósito que se marca Fernando para as 15 finais que disputará o Deportivo no que fica de segunda volta. "Calquera ve os resultados. Levamos 48 goles en contra. Iso é inasumíbel. Por que ocorre iso? É difícil de saber desde fóra. En todo caso, quero facer unha equipa difícil de bater", engadiu. O apelo a unha maior seguranza defensiva, esclareceu, non significa que o ex treinador do Celta, ao que levou á UEFA, mas co que tamén descendeu, tencione agora "pór o autobús" en Riazor. Explicou que moitas veces a mellor defensa é ter o control da bola e mesmo xogar perto da área rival.


Summary: Varios sismos rexistrados en Vilariño de Conso, Carballo, Forcarei, Trazo, Frades, Taboada, Lousame e Covelo.

A Galiza rexistrou unha serie de pequenos terremotos na xornada desta segunda feira, segundo a información do Instituto Xeográfico Nacional. En Vilariño de Conso, na contorna do parque natural do Invernadeiro, estivo o epicentro do sismo de maior magnitude, de 2,5 na escala de Richter, que se produciu perto das 11.15 horas e a unha profundidade de tres quilómetros. Cómpre lembrar que por baixo da magnitude 2 non son percepíbeis os tremores, mentres que entre os graos 2 e 3, xeralmente, tampouco. Pablo Núñez: "Cumpría revisar as zonas sísmicas para asegurar que non teñen actividade superior ao que pensamos" Pola súa parte, pouco antes das 10.54 horas produciuse outro tremor en Carballo, neste caso de magnitude 1,8 e a seis quilómetros de profundidade. Previamente, ás 3.40 horas da madrugada desta segunda feira tivo lugar outro sismo en Forcarei, con 2,1 graos. E durante o domingo producíronse varios tremores en diferentes puntos do país: Trazo (2,2), Frades (2,1 graos), Taboada (1,6 graos), Lousame (1,5 graos) e Covelo (1,5 graos). O baleirado masivo de encoros pode potenciar a actividade sísmica


Summary: Moscova procura ampliar a cooperación comercial con Teherán.

Pouco antes do serán de onte, Vladimir Putin, presidente de Rusia, aterrou en Teherán, a capital iraniana, poucos días despois da xira de Joe Biden, mandatario dos Estados Unidos, por Palestina, Israel e Arabia Saudita. Nestes dous últimos países, os principais compromisos xiraron arredor da súa inimizade con Irán, que perciben como o primeiro rival en Asia Occidental. Así como reunirse co presidente Ebrahim Raisi e mais co denominado "líder supremo", o aiatolá Alí Jameneí, na axenda de Putin estaba unha xuntanza co seu homólogo turco, Recep Tayyip Erdogan, antes da reunión trilateral no marco do formato de Astana (capital de Kazhakhstán, actualmente chamada Nur-Sultán), que aborda a situación en Siria. Malia que se trataron distintos temas, para Moscova un dos máis importantes era o incremento de lazos comerciais con Irán nunha fronte para minimizar o dano causado polas sancións dos países occidentais, que sofren ambos os dous Estados, explicou pouco antes da viaxe o voceiro do Kremlin, Dmitri Peskov, que salientou as oportunidades de desenvolvemento en industria ou tecnoloxía e enerxía nuclear pacífica após desvelar que hai semanas xa se enviara unha proposta integral nese sentido a Teherán. E o primeiro grande acordo, asinado onte, procura impulsar a produción enerxética persa no medio do debate sobre posíbeis cortes na subministración á Unión Europea (UE). A empresa rusa Gazprom, baixo control do Estado, e a pública Compañía Nacional de Petróleo Iraniano, asinaron onte un memorando de cooperación polo que a primeira investirá até 40.000 millóns de euros para afianzar o sector e aumentar a produción no país. Ademais, supón o maior investimento estranxeiro na súa industria petroleira, afirmou Mohsen Khojste Mehr, director executivo da sociedade iraniana, sinala a axencia Tasnim, que fixo fincapé en que o pacto asegura a "sostibilidade enerxética do mundo", ao posuír xuntos 30% das reservas mundiais de gas natural. 10.000 millóns de euros estarán dirixidos a desenvolver os campos de gas natural Kish e North Pars, no golfo Pérsico, para aumentar en arredor de 36.000 millóns de metros cúbicos a produción; 15.000 millóns de euros permitirán pór en marcha seis campos de petróleo e outros 15.000 irán dirixidos a construír gasodutos e cooperación científica. Apenas un día antes, a presidenta da Comisión Europea, Ursula von der Leyen, puxera a súa rúbrica nun memorando conxunto co presidente de Azerbaixán, Ilhan Aliev, para duplicar en 2027 os envíos de gas ao bloque comunitario, até os 20.000 millóns de metros cúbicos, informou Deutsche Welle. Asemade, investiranse 60 millóns de euros de fondos da UE en Bakú, o que, aseverou von der Leyen, mobilizará 2.000 millóns de euros adicionais en investimentos. Este acordo forma parte do plan Repower EU, que ten como obxectivo acabar coa dependencia dos combustíbeis fósiles vendidos por Rusia en 2030. O aumento da cooperación entre Teherán e Moscova, amais da recoñecida fronte contra as sancións occidentais, tamén responde a unha fixación de bloques en Asia Occidental tras delimitar Biden os seus aliados. Con todo, nin Arabia Saudita nin Israel consideran Rusia o inimigo, pois ese papel correspóndelle a Irán. Gazprom suspende as entregas de gas a tres clientes da UE Por causas "extraordinarias", desde o 14 de xullo a rusa Gazprom, que ten o monopolio das exportacións de gas do país por medio de gasodutos, suspendeu a subministración de gas a tres dos principais clientes na Unión Europea, nunha información notificada ás compañías ese mesmo día, segundo indicou a axencia Reuters. Malia que unha das empresas afectadas aínda non foi identificada, transcendeu que as outras dúas foron Uniper, a principal empresa de importación de gas de Alemaña, e RWE, o maior produtor de enerxía teutón e outro relevante importador de gas. Esta suspensión refírese ás entregas polo gasoduto Nord Stream 1, que se atopa en mantemento á espera de que sexa instalada a turbina que fora bloqueada no Canadá pro mor das sancións á Federación Rusa.


Summary: Podemos cotiza á baixa nas sondaxes e este fenómeno constitúe a grande esperanza de Pedro Sánchez rumo á súa investidura.

Nas últimas horas viron a luz dous inquéritos que concordan en sinalar que a principal damnificada cunha repetición das eleccións xerais sería a formación política liderada por Pablo Iglesias. A maior parte dos analistas eleitorais pensan que Podemos pagaría os pratos rotos da súa conflituosa vida interna -co confronto entre Errejón e Iglesias aínda a arder- e o rol xogado pola organización dos círculos nas negociacións -ou máis ben, na ausencia delas- tendentes a formar unha maioría de goberno no Congreso dos Deputados. Así, este domingo Metroscopia (El País) publicaba un estudo segundo o cal Podemos e as confluencias (nese conglomerado estaría incluído En Marea) ficaría no 15,9% dos votos, unha queda muito significativa a respeito do 20D, por volta dos 5,2 pontos percentuais. PP e PSOE tamén baixarían, embora menos do que a escadra podemita (a formación conservadora obtería o 27,3%, entanto que a socialdemócrata se alzaría co 21% dos sufraxios, sendo os seus números o 20D o 28,7% e o 22%, respectivamente). O grande beneficiario dunha nova convocatoria ás urnas sería Ciudadanos. Metroscopia atribúelle o 18,8% do voto, unha espectacular gañancia de case 6 pontos (practicamente os que perdería Podemos). O 20D a formación liderada por Albert Rivera tivo o 13,9% dos votos e 40 escanos. Esta segunda feira, Sigma 2 publicou un inquérito en El Mundo con tendencias similares. Podemos cedería, a respeito do 20D, un total de 17 escanos e a frioleira de 4 pontos percentuais (pasaría de 69 a 52 e do 20,7% ao 16,7% respectivamente). A sondaxe prognostica tamén incrementos no espazo do centro-direita, que é no que, aliás, se move El Mundo: o PP pasaría do 28,7% ao 30,2 % (de 123 a 128 escanos) e Cs, do 13,9% ao 16,2% (de 40 a 52 escanos). Destarte, unha eventual coligazón PP-Cs tería unha cómoda maioría absoluta na Cámara. O PSOE ficaría nos mesmos números que nas eleccións de decembro: o 22% dos sufraxios e 90 escanos. O PSOE presiona a Podemos co argumento de que un retorno ás urnas podería non só resultar nunha derrota política para Pablo Iglesias, senón tamén na hipotética conformación dunha cámara con maioría de centro-direita Esta tendencia é a xeral de todos os inquéritos, tamén os que manexan as distintas formacións estatais, con excepción do traballo publicado o 27 de Febreiro por La Sexta, canle de televisión que se ten caracterizado por lle dar moita cancha a Podemos: no seu inquérito, asinado por Invymark, a formación de Iglesias incrementaría os seus apoios até alcanzar o 22% dos sufraxios, o que lle permitiría realizar o sorpasso a un PSOE que ficaría nun paupérrimo 20,3%. Con este cadro sobre a mesa, o PSOE continuará a intensificar a súa presión sobre Podemos para que viabilice a formación dun goberno presidido por Pedro Sánchez, co argumento de que un retorno ás urnas podería non só resultar nunha derrota política para Pablo Iglesias, senón tamén na hipotética conformación dunha cámara con maioría de centro-direita. Porén, hai outro factor a non perder de vista: o incremento de IU na bolsa dos inquéritos, modesto no caso de El Mundo (pasaría de 2 a 6 escanos) e notábel no traballo de El País (do 3,7% ao 6,9%). Este aumento intensificará tamén a presión da formación liderada por Alberto Garzón sobre Podemos para que aceite concorrer en coligazón nunha eventual nova cita coas urnas.


Summary: PCP-Os Verdes estão em condições de atingir 21 parlamentares, um dado que não se produz desde há decadas.

O inquérito publicado pelo jornal Expresso, realizado por Eurosondagem, recolhe um aumento da intenção de voto da coligação da direita Portugal à Frente (PàF). Segundo o estudo, feito a meio de chamadas telefónicas entre o 24 e o 29 de Setembro, PSD-CDS estariam em condições de obter entre 102 e 108 escanos na Assembleia da República com o 37,7% dos sufrágios. En troca, o PS ficaria cinco pontos por baixo, com o 32,7% e 89-95 parlamentares. A sondagem prognostica a ruptura do empate técnico que outros inquéritos assinalavam nas últimas semanas entre PàF e @s socialistas. Ora bem, este cenário não alcançaria para a coligação conservadora se fazer com a maioria absoluta na Cámara, situada nos 116 asentos. O inquérito si prevê um resultado histórico para a CDU (PCP-Os Verdes) que até poderiam atingir 21 escanos --no mínimo 19-- com uma intenção de voto do 9,7%. A coligação hegemonizado pelo partido comunista não tem uns apoios dessa magnitude desde as legislativas de 1987 quando alcançara 31 parlamentares. Actualmente a formação liderada por Jerónimo de Sousa tem 16 assentos em São Bento. Por sua parte, o Bloco de Esquerda atingiria --segundo Eurosondagem-- o 6,7% de intenção de voto, o que lhe valeria para conquistar entre 10 e 15 representantes na Assembleia da República.


Summary: A central nacionalista pecha o seu VII congreso coa elección co 96% do apoio do seu novo secretario xeral, que apela a "unha Galiza ceibe e sen explotación" e avoga por chegar á convocatoria dunha folga xeral que "obrigue o PP a retroceder nas súas posicións antiobreiras e antisociais"

Con Paulo Carril como novo secretario xeral, en substitución de Suso Seixo, e a nova executiva confederal, a CIG pechou o seu VII congreso este domingo. O novo líder do sindicato nacionalista colleu o temón da organización apostando e reivindicando o asemblearismo e a participación e instou a seguir na "contestación social permanente" e no "compromiso constante como mellor defensa dos intereses da clase traballadora galega". Así, animou a militancia a ser colectivamente atrevida á hora de lanzar as propostas para pórse á fronte das loitas sociais para insistir "no obxectivo da transformación revolucionaria" e por "unha Galiza ceibe e sen explotación". Carril instou a seguir na "contestación social permanente" e no "compromiso constante como mellor defensa da clase traballadora galega" Paulo Carril foi elixido co 96% dos apoios (con 511 votos a favor, 17 brancos e 3 nulos), mentres que a executiva confederal foi referendada por 506 congresistas (95%), ao tempo que 22 votaron en branco e 3 emitiron voto nulo. Cunha única candidatura presentada, a nova dirección da CIG queda composta por, ademais de Carril: Margarida Corral, Francisco Xabier Cartelle, Susana Méndez, Fernando Acuña, Lucía Freire Ces, Miguel Malvido, Nicolasa Castro Monteiro, Paulo Paio Rubido, Anxo Noceda, Renato Núñez da Silva e Francisco González. O novo secretario xeral advertiu do intento do capitalismo neoliberal por "consolidar unhas relacións laborais altamente precarizadas e individualizadas" e foi moi crítico co papel xogado pola UE e coa "obediencia cega" do goberno español ás instrucións "ditadas pola troika" e "co papel servil" da Xunta de Feijóo "incapaz de tomar ningunha iniciativa a favor do desenvolvemento económico e social de Galiza". Neste contexto, defendeu que a CIG ten que ser o principal activo para enfrontar esta situación, levando aos centros de traballo unha mensaxe que "transforme a resignación, o individualismo, a pasividade e os medos, en afiliación, organización, participación sindical e acción colectiva organizada". Carril pide unha folga xeral "para demostrar a nosa disposición á resistencia, á loita pola recuperación dos nosos dereitos" Ademais, Carril lembrou que a CIG leva meses defendendo que é "o momento de acumular forzas e mobilizármonos para chegar á convocatoria dunha folga xeral que obrigue o PP a retroceder nas súas posicións antiobreiras e antisociais". "Unha folga xeral para demostrar a nosa disposición á resistencia, á loita pola recuperación dos nosos dereitos e como a mellor defensa ante unha inminente e regresiva reforma das pensións", dixo. Ao tempo, censurou o "papel submiso" das centrais UGT e CCOO co executivo español e a patronal, que nestes momentos "cociñan un novo pacto social e un novo Acordo Estatal de Negociación Colectiva", e colaborando deste xeito coa perda de dereitos, a aplicación da reforma laboral e das novas formas de empobrecemento da clase traballadora. Carril tamén tivo palabras críticas coas forzas da oposición e da esquerda no Parlamento español, "incapaces até agora" de aproveitar a perda da maioría absoluta do PP para "promover proxectos de lei encamiñados a derrogar as contrarreformas laborais e as políticas austericidas". Salientou a urxencia de "rescatar" os nosos sectores produtivos básicos para crear emprego digno e a "urxente necesidade" de pór o desenvolvemento da economía ao servizo da maioría social. Obxectivos para os que "precisamos ter capacidade de decidir. Non queremos que sigan decidindo máis por nós nin os de fóra, nin os banqueiros, nin os especuladores". "Dende a CIG chamamos, aínda nestes tempos duros, a participar nunha contestación social permanente e dun compromiso constante para avanzar na conquista dun sistema económico ao servizo da clase traballadora, sen explotación e na que o pobo galego, a nación galega, poida existir en pé de igualdade con todos os pobos e nacións do mundo", concluíu.


Summary: Esta promovida polos colectivos 'Abeiro' e 'Vacaloura', e conta co apoio de Adega e AGA.

As asociacións 'Abeiro' e 'Vacaloura' veñen de convocar unha concentración para o vindeiro 17 de abril en Padrón, co obxectivo de protestar contra a tourada que terá lugar no concello ese mesmo día. Segundo explica 'Abeiro', á concentración, que terá lugar no Campo da Barca ás 16.30 horas, tamén se sumaron a Asociación para a Defensa Ecolóxica da Galiza (Adega) e Activistas Galegas Antiespecistas (AGA). Máis de 74.000 firmas rexeitan unha tourada prevista en Padrón A concentración súmase á campaña de recollida de sinaturas impulsada pola plataforma 'Galicia, Mellor sen Touradas', que xa suma máis de 74.000 apoios. Nos últimos anos, esta plataforma logrou paralizar actos taurinos no Páramo e Sanxenxo, ademais dunha sanción da Xunta contra o Concello de Valga polo acceso de menores a unha capea en 2019. Actividades "lesivas" Entre os argumentos que expón 'Galicia, Mellor sen Touradas' para paralizar o evento, destacou que "99,7% da cidadanía galega" non acode a eventos taurinos como touradas ou capeas, segundo "enquisas oficiais do Ministerio de Cultura", mentres censuran que a Xunta "avala estes actos crueis no seu marco normativo". Así, os abolicionistas responsabilizaron tamén o Goberno galego, ademais do Concello de Padrón, por autorizar, en última instancia, a realización destas actividades que consideran "lesivas" para os animais, xa que aseguraron que os xatos serán "sacrificados posteriormente fóra da praza portátil". A Xunta reabre as prazas de touros e os circos 'Galicia, Mellor Sen Touradas' mostrou tamén o seu desexo de que os grupos da oposición municipal de Padrón se mobilicen para cuestionar un evento do que "non se coñece o orzamento investido polo Concello" e que "se xustifica en base a argumentos bochornosos que tratan de vincular sufrimento animal con sangue, cando a ciencia demostrou sobradamente a crueldade dos mesmos".


Summary: A empresa quere baixar un 20 por cento o soldo aos 51 operari@s que quedarían na factoría de As Pontes, onde se producirían 46 despedimentos dous anos despois da aplicación dun ERE.

A empresa adicada á electrónica Arteixo Telecom presentou un "plan de viabilidade" que suporá o despedimento de 46 traballadores e traballadoras, quedando así reducido o persoal a 51 persoas, que ademais verán minguados os seus salarios. Arteixo Telecom está en concurso de acredores desde o mes de maio. A proposta foi remitida á representación sindical. A empresa xa aplicara un expediente de regulación de emprego, que reducía a xornada laboral, en 2011 e ano seguinte prexubilou a 22 empregad@s, se ben os sindicatos denunciaron despedimentos que non foran acordados. Agora, a dirección fala dunha "necesaria adecuación dos salarios" a niveis que permitan "que a oferta da empresa sexa competitiva no mercado", para o que se prevé unha "redución lineal do 20% para todo o persoal", ademais da eliminación doutros gastos laborais non salariais, como a supresión do servizo de autocar desde A Coruña ou a eliminación de servizos externos de recepción ou vixilancia, que pretenden que sexan atendidos pol@s propi@s operari@s.


Summary: O autor contou nunha entrevista a 'Nós Diario' que un dos motivos que o levaron a escribir 'A vella compañeira' foi o día que Alberto Núñez Feixoo anunciou que non marchaba a Madrid, no verán de 2018: "Mentres preparaba as miñas cousas, os de prensa do PP e periodistas afíns burlábanse de 'Lugilde e a pastilla'. Poderíame ter dado igual, pero estaba bastante mal e sentoume coma un tiro".

O grupo parlamentario socialista vén de denunciar na Cámara o "veto" da Corporación de Radio e Televisión da Galiza (CRTVG) ao xornalista Anxo Lugilde, que vén de publicar 'A vella compañeira' (Luzes), unha obra na que reflexiona sobre a saúde mental desde a súa perspectiva propia. "Cal é o criterio xornalístico diferencial coa práctica totalidade dos medios galegos, dos máis importantes do conxunto do Estado, públicos e privados, para non mencionar e dar cobertura a unha obra sobre saúde mental, dun xornalista galego, escrita en galego e recoñecida a tantos niveis pola súa visibilización da depresión e das enfermidades mentais?", cuestionou a deputada Noelia Otero, na comisión de control á CRTVG. A parlamentaria lembrou que a publicación de Lugilde, "cualificada pola crítica como un libro único", foi noticia "na práctica totalidade de medios a nivel galego e estatal, "agás nos medios públicos galegos". De feito, Nós Diario entrevistou Lugilde o pasado outubro. Naquela conversa, o autor afirmaba que decidira escribir este libro "o día que o presidente da Xunta [Alberto Núñez Feixoo] chorou nun acto porque non podía ir a Madrid". "Mentres preparaba as miñas cousas, os de prensa do PP e periodistas afíns burlábanse de 'Lugilde e a pastilla'. Poderíame ter dado igual, pero atopábame bastante mal e sentoume coma un tiro. E iso tamén contou", dixo. Alén disto, contaba que tamén o impulsara a tomar esta decisión o feito de "axudar aos demais". "Non porque non lle dera importancia, senón porque non pensei que había tal necesidade", engadiu. Neste contexto, Noelia Otero cualificou de "cando menos, curioso" que a obra "non teña eco nos espazos da nosa radio e televisión pública" dada a súa "boa acollida", e cando mesmo o presidente do goberno de España, Pedro Sánchez, convidou ao autor, a raíz desta publicación, a intervir na presentación do Plan de Acción 2021-2024 de Saúde Mental realizada no Pazo da Moncloa. "Todas as expectativas previas de repercusión da obra que tiñan as tres editoriais foron desbordadas amplamente en televisión, radio e prensa de papel e dixital", sinalou a deputada do PSdeG.


Summary: O pleno da cidade herculina aproba a retirada do título de fillo predilecto a José Luís Méndez nunha sesión á que asistiu un grupo de afectados polas preferentes. O BNG defende a retirada da medalla de Ouro de Vigo ao exdirector da antiga Caixanova

O pleno da cidade herculina aprobou a retirada do título de fillo predilecto a José Luís Méndez nunha sesión á que asistiu un grupo de afectados polas preferentes. Os catro grupos con representación presentaron cadansúa moción e finalmente aprobouse a presentada polo PP, que contou co apoio de BNG e EU e a abstención do PSdeG-PSOE. A razón da abstención dos concelleiros socialistas está en que a moción incluía un segundo punto contra os concelleiros Salvador Fernández Moreda e Mar Barcón. O texto instaos a abandonar todos os seus cargos públicos e a devolver as dietas cobradas como conselleiros de Caixa Galicia "avalando as decisións que provocaron a desaparición da caixa". A moción critica tamén a mala xestión, as preferentes e as indemnizacións millonarias. A razón da abstención dos concelleiros socialistas está en que a moción incluía un segundo punto contra os concelleiros Salvador Fernández Moreda e Mar Barcón Pola súa banda, e case en paralelo, o BNG anuncia que defenderá a retirada da medalla de Ouro de Vigo ao exdirector da antiga Caixanova e posteriormente copresidente de NovaCaixaGalicia, Julio Fernández Gayoso. Deste xeito, o Bloque recolle a demanda manifestada polos afectados das preferentes e considera inaceptable que o exbanqueiro siga mantendo a distinción que a corporación viguesa lle concedeu en 1997. "Cada quen ten que asumir a súas responsabilidades e non parece moi coherente que Gayoso siga tendo esta distinción", asegurou Iolanda Veloso, quen sinalou que a formación nacionalista estudará como presenta a solicitude, ben como moción ou ben como declaración conxunta. "Non é de recibo que Gayoso e Méndez manteñan estes honores e agardamos ter o respaldo do resto dos grupos da corporación", manifestou Veloso.


Summary: Dous meses de loita dos 'autónomos dependentes' de Frigolouro. Vídeo no interior

Unha nova mobilización percorreu Porriño para denunciar a explotación laboral dos autónomos dependentes en Frigolouro, unha marcha na que tomaron parte, segundo os convocantes -CIG-, centos de persoas. "Non á explotación laboral en Frigolouro" foi a palabra de orde. Ao remate da protesta tomou a palabra Suso García, da FGAMT-CIG de Vigo, que lembrou que a manifestación é un paso máis na loita que os traballadores e a central manteñen dende hai varios meses para denunciar o "neoescravismo" que practica Frigolouro e as "condicións infrahumanas . García denunciou o que estes días foi revelado por unha traballadora da planta de Coren -grupo ao que pertence Frigolouro- en Ourense, a existencia de casos de empregados que caen desmaiados debido ao forte ritmo de traballo imposto e de outros que teñen que ser levados en cadeira de rodas até a ambulancia, o taxi ou o coche para que os trasladen ao centro de saúde. "Esta é a realidade de Servicarne; esta é a realidade do Grupo Coren, do que fai parte Frigolouro", sentenciou.


Summary: O Goberno galego vén de decretar a medida ante a chegada dunha masa de ar cálida de orixe norteafricana.

Todo o país estará, desde esta segunda feira e até, cando menos, a sexta, en alerta máxima pola vaga de calor. Así o vén de anunciar a Xunta, a través do seu Comité de Plan de Calor, e no marco do Plan de Actuacións fronte aos posíbeis efectos das altas temperaturas sobre a saúde. A pasada sexta feira xa se decretara o nivel máis elevado de risco (3) nalgúns concellos galegos, mais agora toda a poboación da Galiza estará en alerta máxima debido a que o país ficará estes días baixo os efectos dunha masa de ar moi cálida de orixe norteafricana, segundo avanzou Meteogaliza. Trátase dunha situación excepcional no país, xa que, alén das altas presións que permanecerán estacionarias ao norte da península Ibérica, afectará unha DANA no Atlántico que fará que a intensidade e mesmo a duración desta chegada de ar cálido sexa superior a outros episodios. Isto fará que as temperaturas sexan moi elevadas durante este período tanto nos valores mínimos como nos máximos. 48 concellos galegos entran no nivel máximo de alerta por episodios de calor A situación rematará co achegamento desa DANA á Galiza, previsibelmente durante a fin de semana, xa que nese momento habería inestabilidade e polo tanto nubes, tormentas e entrada de ar atlántico, máis fresco e húmido e que ocasionaría un importante descenso nos termómetros. Sistema de intervención O Plan de Calor, operativo desde o 1 de xuño, estabelece as medidas necesarias para reducir os efectos na saúde asociados ás altas temperaturas, os sistemas de previsión, alerta e comunicación a utilizar, e, aliás, define unha sistemática de intervención segundo os niveis de alerta estabelecidos. Por outro lado, decreta as canles de coordinación interinstitucional entre as unidades competentes nesta materia. Neste plan, precisaron desde o Goberno galego, os medios de comunicación e toda a cidadanía e organismos que constitúen a rede social de apoio existente á poboación máis vulnerábel son "pezas básicas para evitar na maior medida posíbeis danos á poboación". A vaga de calor no Estado deixa Galiza sen as vantaxes do tope ao gas na factura Os centros sanitarios galegos están "sobre aviso" polo previsíbel aumento de patoloxías asociadas á calor ao longo dos próximos días.


Summary: Pretende evitar as prolongacións irregulares de xornada e garantir a axeitada cotización en materia de Seguridade Social.

A CIG promoveu en xuño unha Proposición de Lei por un rexistro diario da xornada de traballo nas empresas. O sindicato remitía aos grupos do Congreso unha Iniciativa para modificar a lexislación establecendo a xornada laboral para combater as horas extraordinarias e que o seu rexistro fose obrigatorio. A central sindical optaba por esta medida logo de que a xustiza española dera para atrás á obrigatoriedade de implantala. Aos dous días o PSOE presentaba unha iniciativa e, uns días despois, EH Bildu outra. Agora o Congreso dos Deputados debaterá esa modificación legal tal e como demandaba a CIG. A CIG afirma que a flexibilidade horaria que permite a actual lexislación laboral deu lugar a numerosos litixios nos que se cuestionou se as empresas están ou non obrigadas a levar un rexistro diario da xornada de traballo. Un tema que non é menor, pois afecta os medios de proba de que dispoñen os traballadores para acreditar a realización de horas extraordinarias en caso de discrepancias sobre a súa realización e abono. O Tribunal Supremo resolveu definitivamente a cuestión mediante sentenzas de 23 de marzo e 20 de abril de 2017, nas que conclúe que o artigo 35.5 do Estatuto dos Traballadores, que é a norma legal de aplicación, non establece a obriga de rexistrar diariamente a xornada ordinaria, senón só as horas extraordinarias no caso de que se produzan. "Con todo, manifesta que sería conveniente unha reforma lexislativa que clarificase a obriga de levar un rexistro horario e facilitase ao traballador a proba da realización de horas extraordinarias", indicaba o sindicato nacionalista. A Proposición de Lei que promove a CIG cubriría esa necesidade de clarificación normativa e seguridade xurídica, modificando os artigos 34 e 35 do Estatuto dos Traballadores para establecer a obriga para todas as empresas de rexistrar diariamente a xornada dos seus traballadores, en termos similares á regulación actualmente existente para os traballadores móbiles no artigo 10 bis.5 do Real Decreto sobre xornadas especiais de traballo. Tamén se modificaría o artigo 7.5 da Lei sobre Infraccións e Sancións na Orde Social, a fin de establecer como unha infracción grave en materia de relacións laborais individuais e colectivas a falta de control ou incorrecto control do rexistro diario de xornada. No 2015 realizáronse no estado español un total de 327 millóns de horas extras. Unha media de 6,3 millóns á semana. Desa cantidade semanal, a maior parte (por volta de 3,5 millón) non se retribúen. Nun con cartos nin con tempo de descanso. Algo que se fai só en 2,8 millóns de cada 6,3 millóns de horas de exceso de xornada que se realizan á semana. Son datos da Enquisa de Poboación Activa (EPA) e as conclusións son evidentes: o 56% das horas extras que se fan no estado español non se pagan. Ou sexa, perto de 183.120.000 horas anuais sen retribuír.


Summary: O presidente da Xunta di que "non fala de papeis apócrifos" en relación aos papeis de Bárcenas que apuntan a un posíbel financiamento ilegal do PP galego en 2006, con el á fronte do partido.

Como Rajoy. Igual. Se ao comezo da enorme crise dos papeis de Bárcenas, Alberto Núñez Feijóo quixo destacar pedindo "explicacións e transparencia" en canto eses mesmos documentos lle apuntaron directamente uniuse á estratexia da Moncloa de negar canto en eles aparece a pesar dos moitos indicios existentes sobre a súa autenticidade. Así, o presidente da Xunta non quere falar das informacións procedentes dos papeis do ex tesoureiro de Xénova que sinalan un presunto financiamento ilegal do PP en Galiza segundo as contas de 2006 -onde aparecerían moitas doazóns opacas de empresas que traballaban coa Xunta- cando el xa lideraba a formación. "Non vou pronunciarme sobre documentos apócrifos, anónimos e sen firma que circulan por determinados lugares", afirmou o máximo dirixente do PPdeG, rachando así co longo silencio que mantiña sobre o tema. "Non podemos falar de algo que non coñecemos", engadiu Feijóo en rolda de prensa para despois apoiar todas as explicacións -insuficientes segundo a oposición- que sobre este turbio asunto ofreceu o presidente do Goberno español, Mariano Rajoy, co que compartirá esta fin de semana apertura do curso político en Soutomaior.


Summary: O presidente de Chipre presenta un 'programa de choque' para reactivar a economía mentres as acusacións sobre implicacións de familiares seus en evasión de capitais ás portas do 'corralito' aumentan. Aliás, o FMI tería pedido a Nicosia despedimentos de funcionari@s e recortes salariais

O goberno de Nicosia elabora un programa urxente para, asegura, reactivar a economía da illa, un proxecto que se presentou da man da posta en marcha dunha comisión que investigará a arañeira financeiro-bancaria que levou á situación actual. O presidente chipriota, Nikos Anastasiadis, adiantou que algunhas das medidas dese plan para reactivar a economía pasan por favorecer o investimento estranxeiro, exencións fiscais a empresas que reinvistan parte dos seus beneficios, botar man de fondos europeos para combater o desemprego na mocidade,... Mais tamén contemplan abrir casinos ou acelerar a explotación de xacementos de gas. En todo caso, o presidente quixo se alonxar de enunciar medidas ou actuacións que, como recortes salariais ou nos dereitos laborais e servizos públicos, están a se barallar desde a Troika con respecto a esta illa.Mais pouco durou esa tentativa. Desde o seu propio executivo sinalaron que o FMI exixe despedimento de 2.000 funcionari@s e recortes do 5% en salarios. Fart@s Mentres o goberno de Chipre fala de reactivar a economía, na cidadanía seguen na indignación polas últimas novas relacionadas con escándalos. Unha firma chipriota cuxo propietario está vencellado ao presidente tería transferidos 21 millóns de euros desde o Laiki Bank (Banco Popular de Chipre) a dúas entidades financeiras con sé en Londres. Unha transacción que se realizou só tres días antes de que Chipre pactase co Eurogrupo unha quitación sobre os depósitos bancarios na Illa. "Se esa empresa tardase só unhas horas en facer esa operación, todos os seus fondos de máis de 100.000 euros ficarían conxelados", lembran analistas e medios de comunicación. A pregunta é se esa compañía, ligada ao presidente de Chipre, tivo información privilexiada. Mais esta nin foi a única fuga de capitais neses horas previas ao 'corralito'.Máis de 850 millóns de euros fuxiron de Chipre neses días. E os e as chipriotas teñen onde escoller para se indignar. Outro escándalo que estes días saíu á luz foi o da 'amnistía' de entidades financeiras a importantes débedas de personalidades da política, economía e vida pública de Chile. Máis de 12 millóns de euros que a banca condonou. A cambio de que? Pregúntanse na illa


Summary: A guerra civil española impediu que o modesto equipo galego xogase na Segunda División.

Pasear polas rúas de Monforte desprende certo recendo nostálxico que evoca os tempos de esplendor do condado de Lemos, uns aires que parecen imbuír todos os eidos da vida local. Algo do que o fútbol, por suposto, non é alleo. O Club Lemos, fundado en 1924, é o cuarto máis antigo do país, un ránking que encabeza o Real Club Deportivo da Coruña (1906). Resultado dunha fusión -como o outro gran equipo da Galiza, o Celta (1923)- entre Lemos Club e o Monforte Fútbol Club, a súa case centenaria historia non conta co brillo e a pompa da de branquiazuis e celestes. De feito, o Lemos nunca chegou a debutar no que en fútbol se considera como categoría profesional, a Primeira ou a Segunda División, logro que na Galiza si alcanzaron, ademais de Dépor e Celta, os seus veciños do Club Deportivo Lugo, que está a vivir o mellor momento da súa historia logo de sumar 10 tempadas consecutivas na categoría de prata; a Sociedade Deportiva Compostela nos anos 90, cando chegou a xogar catro anos na máxima categoría; os granates do Pontevedra, que fixeron famoso aquilo de "hai que roelo" na década dos 60; o Ourense en diferentes denominacións; o Arousa; os desaparecido Club Deportivo Xuvenil da Coruña e Unión Sporting Club de Vigo; ou o Rácing Club de Ferrol, que estivo en varias ocasións moi preto de ascender á Primeira División e foi subcampión de Copa en 1939. Precisamente ese ano de 1939 marca un punto negro na historia do Club Lemos. Pouco antes, en 1936, proclamábase campión da Galiza da Serie A e, logo de superar o Club Xixón nunha dura eliminatoria, lograba por méritos propios unha praza na Segunda División do fútbol Estatal. Por desgraza, o fascismo deu o Golpe de Estado o 18 de xullo, iniciando unha guerra civil que se estendeu durante case tres anos e que trouxo consigo que o deporte se paralizase case por completo até a súa finalización, o 1 de abril de 1939. Logo do reinicio do fútbol, a Federación Española, pasou a ter o tenente coronel alzado Julián Troncoso á fronte, que tivo como misión fundamental a "depuración" no deporte rei, resaltando sempre que tiña ocasión que os clubs non terían outras finalidades "que as puramente deportivas, aténdose os responsábeis as consecuencias dos seus... erros". Unha das súas decisións na reestruturación que promoveu foi desposuír o Club Lemos do seu posto na categoría de prata, deixándoo fóra da nova Segunda División de 40 equipos que arrancou o 3 de decembro de 1939 coa escusa oficial de non dispor dun terreo de xogo "en condicións". Desde entón, Monforte de Lemos nunca volveu estar tan preto do fútbol profesional, e de feito endexamais chegou a militar na recentemente desaparecida Segunda división B, pero o espírito daquel club a contracorrente que fixo historia nuns tempos máis que convulsos segue vivo a día de hoxe na Preferente Galega.


Summary: A portavoz nacional do BNG criticou novamente a xestión dos fondos 'Next Generation' e volveu demandar a súa "descentralización".

A portavoz nacional do Bloque Nacionalista Galego (BNG), Ana Pontón, mantivo no día de hoxe un encontro coa dirección de Cogami, encabezada polo presidente Anxo Queiruga, na que aproveitou para pór en valor o traballo desta entidade e das súas empresas no ámbito da economía social, facilitando a integración laboral e social das persoas con diversidade funcional. "O seu traballo é importante para darlle dereitos laborais ás persoas con discapacidade contribuíndo tamén a construír unha sociedade e unha Galiza máis xusta, demostrando a capacidade, a viabilidade e o bo facer das empresas deste sector", destacou a líder do BNG durante o encontro e posterior visita a dúas das empresas referentes da economía social promovidas por Cogami, Coregal e Trameve. Cogami reclama o acceso á sanidade igualitario e non discriminatorio "Ofrecen servizos de calidade e rompen con moitas barreiras demostrando o seu potencial económico e de integración", destacou a portavoz nacionalista. Segundo explicou, a "economía social" xera na Galiza máis de 25.000 empregos e representa un modelo "polo que hai que apostar nun mundo que avanza cara a unha sociedade na que aumenta a desigualdade". "Mentres, a economía social ofrécenos a alternativa contraria, con empresas comprometidas, que reinvisten no país e que, querendo ter beneficios, non é o seu principal obxectivo, senón que apostan pola igualdade, pola conciliación, pola integración e por un modelo máis xusto", engadiu. Plan transversal de goberno A líder do BNG trasladou o apoio da formación a Cogami e propuxo que a economía social forme parte dun plan transversal de goberno. "Iso é o que lle pedimos ao Goberno da Xunta, un plan transversal para a economía social onde se impliquen todas as consellerías para empuxar o desenvolvemento das empresas de economía social e, nesa dirección, que conten con apoio para chegar ó medio rural e a concellos fora das cidades", manifestou. O 'labirinto burocrático' da Xunta demora até dous anos o certificado de discapacidade Outra medida de apoio que proporá é a reserva de contratos na administración pública para as empresas deste sector, aproveitar novas oportunidades como a que ofrece a Lei de xestión de residuos estatal que establece unha reserva de 50% para as empresas de economía social na xestión de residuos téxtil e voluminosos, cuestión que debe trasladarse tamén aquí. "A economía social é un ámbito de futuro", concluíu. Descentralización dos Next Generation Por outra parte, Pontón mostrou "preocupación" pola xestión e distribución que se está levando a cabo cos fondos Next Generation, unha preocupación xeral sobre a que lamentou que non se buscasen "alianzas" no Estado para a "descentralización" da xestión. En declaracións aos medios, lamentou que "ese deseño centralizador é compartido tanto polo PP como polo PSOE, a pesar de ser prexudicial" para a Galiza. Os proxectos Next Generation da Xunta suman atrasos e pouca concreción A líder nacionalista, coñecedora da reunión do presidente da Xunta, Alfonso Rueda, coa vicepresidenta económica do Goberno, Nadia Calviño, manifestou tamén a súa preocupación porque "non se coñece ningún proxecto importante para a Galiza", algo que lle trasladou ao xefe do Executivo autonómico. Así mesmo, a dirixente nacionalista apuntou que non se está seguindo "unha estratexia intelixente" e lamentou a "opacidade". Fronte a iso, o Bloque segue a propor a "descentralización" e que eses fondos se fagan chegar á pequena e media empresa, porque, pola contra, será unha "nova oportunidade perdida" como na "crise de 2009".


Summary: Obtivo o 77% dos votos no XII Congreso do sindicato para un cuarto mandato.

José Antonio Gómez foi reelexido este sábado como secretario xeral de UXT Galiza co 77,17% dos votos, accedendo así a un cuarto mandato á fronte do sindicato. A nova Executiva uxetista está formada polo propio secretario xeral, José Antonio Gómez; o secretario de Organización, José Luis Fernández Celis; o secretario de Política Sindical, José Luis Maneira Gómez; e o secretario de Política Institucional, José Carlos Rodríguez del Río. Tamén conforman a Executiva Raquel Seijas, secretaria de SaúdeLaboral e Medioambiente; Mª Isabel González, secretaria de Políticas Sociais; e Mónica Rodríguez, secretaria de Igualdade, Mocidade e Movementos Sociais. ,O secretario xeral asegurou que comeza este neste novo mandato con ganas e ilusión, así como "cambios importantes" para que a organización sexa máis "áxil e eficaz", algo que demanda tanto a afiliación como a sociedade, salientou. Gómez foi moi crítico coa Xunta por, dixo, carecer de política de emprego. "Non podemos ter un 47% de persoas desempregadas que non cobran nungún tipo de prestación", afirmou. Ser un "adiantado" no cumprimento dos paquetes de austeridade beneficia só "uns poucos" mentres que a maioría padece recortes de dereitos e máis precariedade, dixo en referencia a Núñez Feijóo.


Summary: O número de parados estáncase no último trimestre de 2015, período no que se destruíron 6.500 empregos, rachando unha leve tendencia positiva que supuxo un aumento da ocupación en máis de 32.000 persoas no conxunto do pasado ano.

Galicia segue a reducir o seu mercado laboral, cada vez máis minguado, mentres ve como se estanca a levísima redución do paro dos últimos meses. Segundo os datos da Enquisa de Poboación Activa (EPA) do cuarto trimestre, no país hai 222.700 persoas paradas, a mesma cifra ca no trimestre anterior e cunha taxa de desemprego idéntica: 17,7%. Por primeira vez en dous anos, o desemprego que indica a EPA é menor que o rexistrado nas oficinas de emprego. O paro mantense estancado no último trimestre de 2015, onde se destruíron 6.500 empregos Mantense o paro nos mesmos números metres a ocupación diminúe en 6.500 persoas con respecto ao trimestre anterior, situándose a cifra en pouco máis de un millón de persoas ocupadas (1.032.500) e cunha taxa que cae dúas décimas, ata se situar no 43,9%. Menos ocupación e idéntico número de desempregados, o que equivale a un mercado laboral que esgarece e á destrución de emprego. O paro estáncase neste cuarto trimestre pero descende en 41.100 persoas (-15,6%) con respecto ao mesmo período de hai un ano. Ademais, nos últimos doce meses o número de ocupados aumentou en 32.100, un incremento do 3,2% que non supuxo tampouco a absorción de todos os parados. Xa que logo, hai case 10.000 persoas que deixaron o paro pero que non son novos ocupados, cando menos no Estado. Os máis de 30.000 empregos creados en 2015 en Galicia contrastan coa evolución negativa do último trimestre. No conxunto de España, o paro rexistrou unha caída histórica de 678.200 persoas en 2015, onde o emprego creceu en 525.100, case un 3%, o segundo aumento anual consecutivo e o máis elevado desde que comezara a crise económica. Hai aínda 4.779.500 parados no Estado, unha taxa do 20,9%. Os datos do último trimestre, no entanto, contrastan cos de Galicia. Mentres o paro baixou en España en 71.300 persoas (-1,5%) e os ocupados incrementáronse en 45.500 persoas, na comunidade autónoma estáncase a cifra de parados e descende a ocupación. Por sectores económicos, segundo o INE, a ocupación baixou neste último trimestre nos servizos (4.900 persoas) e na industria (4.700) con respecto ao trimestre anterior, mentres aumentou na construción (2.600) e no sector primario (600). No último ano, o número de ocupados aumenta en todos os sectores de actividade, medrando na construción un 11,4%, no sector primario un 3,6%, no sector servizos un 2,6% e na industria un 2,5%. En canto aos datos do paro por sexo, con respecto ao trimestre anterior, aumenta o masculino e diminúe o feminino: situándose o número total de homes paradosen 111.300 persoas (700 máis que hai tres meses) e o de mulleres en 111.400 persoas (900 menos). A taxa de paro masculina aumenta, en consecuencia, 3 décimas e a feminina cae dúas décimas, situándose a primeira no 17% e a segunda no 18,6%. Con respecto á variación interanual, o número de parados entre o sexo masculino diminúe en 26.700 persoas (un 19,3% menos), e entre o feminino en 14.500 persoas (un 11,5% menos que hai un ano). A taxa de paro xuvenil aumentou en 2,5 puntos no último trimestre do ano, ata situarse no 32,1% De repararmos na poboación xuvenil, o número de parados aumentou en 900 persoas no último trimestre e descendeu en 10.200 nun ano. A taxa de paro neste colectivo medrou durante o trimestre 2,5 puntos ata situarse no 32,1%. En comparación co cuarto trimestre de 2014 diminuíu 4,2 puntos. Dos 332.300 mozos galegos de entre 16 e 29 anos, 116.100 (o 34,9%) están ocupados, 54.800 (o 16,5%) parados e os 161.500 (o 48,6%) restantes son inactivos. Temporalidade Ademais, dos 812.300 asalariados en Galicia no cuarto trimestre de 2015, 605.200 sono con contrato indefinido e os 207.100 restantes con contrato temporal. Con respecto ao trimestre anterior, hai 9.600 asalariados máis con contrato indefinido, o que supón un incremento do 1,6%. O número de asalariados con contrato temporal baixa en 18.700 persoas (-8,3%), mentres que con respecto a hai doce meses, os asalariados con contrato indefinido subiron un 1,5% e os asalariados con contrato temporal un 9,2%. O número de asalariados con contrato indefinido aumentou en 9.600 no último trimestre de 2015 A taxa de temporalidade, calculada como a porcentaxe de asalariados con contrato temporal sobre o total de asalariados, diminúe dous puntos neste trimestre, ata situarse no 25,5%.


Summary: Pode o Brexit variar a política pesqueira comunitaria da UE? Pode, si. Como lle afecta o Brexit á frota galega? Descubrímolo nunha reportaxe que publicamos no Sermos Galiza 225, á venda na loxa. Deixamos aquí un extracto.

"Estamos con Europa mais non somos Europa", dixera Winston Churchill en 1953. Seis décadas despois, o 23 de xuño de 2016, os británicos decidiron en referendo que non só non eran Europa senón que non querían estar "con Europa". Un dos sectores do Reino Unido que máis pulou a prol do Brexit foi o pesqueiro inglés. Nalgunhas áreas pesqueiras o apoio na consulta a marchar da UE foi do 80%. Na campaña do referendo non faltaron xornais sensacionalistas e armadores ingleses acusando de "piratas" os galegos, cargando contra esa trintena de buques de armadores galegos que faenan con bandeira británica e aos que acusaban de "destruír a nosa industria pesqueira" e "aproveitarse dos nosos recursos". Gañou a opción de marchar da Unión Europea e iso abre a porta a un novo escenario para Galiza, coas súas vantaxes e os seus inconvenientes para unha frota con intereses en xogo polo Brexit. Non se trata só da trintena de barcos de capital galego con bandeira da 'Union Jack'. Tamén están os 15 barcos de capital mixto que faenan nas Malvinas e os 66 pesqueiros, con 800 tripulantes, con porto base na Galiza e que traballan en augas británicas. [A reportaxe íntegra está publicada no Sermos Galiza 225, á venda na nosa loxa]